Қазақстан Республикасы

Ұлттық Банкі Басқармасының

2021 жылғы 26 сәуірдегі

№ 48 Қаулыға

17-қосымша

**Екінші деңгейдегі банктердің есептілікті ұсыну**

**қағидалары**

**1 тарау. Жалпы ережелер**

1. Екінші деңгейдегі банктердің есептілікті ұсыну қағидалары (бұдан әрі - Қағидалар) «Қазақстан Республикасының Ұлттық Банкі туралы» 1995 жылғы 30 наурыздағы Қазақстан Республикасы Заңының 15-бабы екінші бөлігінің 65-2) тармақшасына, «Қазақстан Республикасындағы банктер және банк қызметі туралы» 1995 жылғы 31 тамыздағы Қазақстан Республикасы Заңының (бұдан әрі - Банктер және банк қызметі туралы заң) 54-бабының 1-тармағына және «Мемлекеттік статистика туралы» 2010 жылғы 19 наурыздағы Қазақстан Республикасы Заңының 16-бабы 3-тармағының 2) тармақшасына сәйкес әзірленді және екінші деңгейдегі банктердің (бұдан әрі - банк) Қазақстан Республикасының Ұлттық Банкіне (бұдан әрі - Ұлттық Банк) есептілікті ұсыну тәртібін айқындайды.

2. Осы қаулыда көзделген есептілік нысандарын толтыру мақсатында Банктер және банк қызметі туралы заңда көзделген ұғымдар және мынадай ұғымдар пайдаланылады:

1) қарыз - банктің банктік қарыз, лизингтік, факторингтік, форфейтингтік операцияларды жүзеге асыруы, ислам банкінің Банктер және банк қызметі туралы заңның 52-5-бабы 1-тармағының 3), 4) және 5) тармақшаларында көрсетілген операцияларды, вексельдерді есепке алуды, кері РЕПО операцияларын жүзеге асыруы;

2) тіркеу елі (инкорпорация) - салық төлеуші ретінде заңды тұлға құрылған және тіркелген ел (заңнамасы бойынша);

3) ұзарту - шарт қолданысының түпкілікті мерзімін ұзарту бөлігінде шарттың талаптарын өзгерту;

4) шартты міндеттеме - бұл:

банктің толық бақылауында болмайтын бір немесе одан да көп белгісіз болашақ оқиғалар басталған (басталмаған) кезде ғана тануға болатын;

банк үшінші тұлғалардың пайдасына клиент үшін қабылдаған және шарттың талаптарынан туындайтын клиенттің кредиттік тәуекелдерін алып келетін міндеттеме.

**2 тарау. Есептілікті ұсыну тәртібі**

3. Банк Ұлттық Банкке өзінің барлық филиалдары бойынша деректерді қамтитын есептілікті ұсынады.

4. Есептілік Ұлттық Банктің веб-порталы - Ұлттық Банкке есептілікті ұсыну сервистеріне қол жеткізудің бірыңғай терезесі болып табылатын Ұлттық Банктің ақпараттық жүйесі арқылы электрондық түрде ұсынылады.

5. Басшы немесе есепке қол қою функциясы жүктелген тұлға және орындаушы электрондық-цифрлық қолтаңба арқылы қол қойған есептілік электрондық форматта сақталады.

6. Есептіліктегі деректердің толықтығы мен дәйектілігін банктің басшысы немесе есепке қол қою функциясы жүктелген тұлға қамтамасыз етеді.

7. Баламалы сәйкестендіру нөмірі банктердің Қазақстан Республикасының бейрезиденттері-контрагенттері сәйкестендіргіштерінің бірі ретінде қызмет етеді, есептілікті ұсынатын банк үшін бірегей және банктің осы тұлғамен өзара қарым-қатынас жасау кезеңі ішінде өзгермейтін болып табылады.

8. Банк клиентінің және (немесе) контрагентінің резиденттігі «Валюталық реттеу және валюталық бақылау туралы» 2018 жылғы 2 шілдедегі Қазақстан Республикасының Заңына сәйкес айқындалады.

9. Мәмілелерге дейін ақпаратты нақтылауды көздейтін нысандарда есеп беретін банктің ақпараттық жүйесінде мәміленің бірегей сәйкестендіргіші болып табылатын мәміленің (транзакцияның) референсі (коды) көрсетіледі. Референс мәнінің өрісі мәтіндік деректер форматына ие және мәтіндік және сандық элементтерді қамтуы мүмкін.

Мәмілелерге дейін ақпаратты нақтылауды көздемейтін нысандарда референс ретінде мынадай тәртіппен қалыптастырылатын ұсынылатын деректер жиынтығының бірегей нөмірі көрсетіледі:

алғашқы сегіз таңба - «ЖЖЖЖААКК» форматындағы есепті күн, мұнда «ЖЖЖЖ» - жыл, «АА» - ай, «КК» - күн;

бір таңба - белгіленген бөлгіш «\_»;

соңғы алты таңба - реттік нөмірі (000001-ден 999999-ға дейін).

Есеп беретін банктің жүйесінде мәміле (транзакция) референсі (коды) болмаса банк осы тармақтың екінші бөлігінде көзделген алгоритмді пайдалана алады.

10. Есептілікті жасау мақсатында активтер мен шетел валютасындағы міндеттемелер Нормативтік құқықтық актілерді мемлекеттік тіркеу тізілімінде № 8378 болып тіркелген «Валюталарды айырбастаудың нарықтық бағамын айқындау және қолдану тәртібін белгілеу туралы» Қазақстан Республикасы Ұлттық Банкі Басқармасының 2013 жылғы 25 қаңтардағы № 15 қаулысының және Қазақстан Республикасы Қаржы министрінің 2013 жылғы 22 ақпандағы № 99 бұйрығының 1-тармағында көзделген тәртіппен айқындалған валюталарды айырбастаудың нарықтық бағамы бойынша есепті күнге қайта есептеліп көрсетіледі.

11. Осы қаулыда көзделген есептер нысандарының кез келген кестелері бойынша деректер болмаған кезде ол бойынша мәліметтер берілмейді, бұл туралы екінші деңгейдегі банктер осы кесте бойынша мәліметтерді ұсыну мерзімінен кешіктірілмейтін мерзімде Қазақстан Республикасының Ұлттық Банкін жазбаша түрде хабардар етеді.